Gandia acull un workshop entre receptius i empreses de producte turístic de la Safor
12 desembre 2018

## Gandia acull un workshop entre receptius i empreses de producte turístic de la Safor12 desembre 2018Última actualització: 14 juliol 2025

![](../gestion/img/_AO_1863-copia.jpg)  
  

El Palau Ducal dels Borja a Gandia ha acollit aquest matí un workshop entre receptius i empreses de producte turístic de la Safor organitzat pel Patronat de Turisme de València.  
  
Representants de més de 40 empreses turístiques de la Safor s'han donat cita al Saló de Corones del Palau Ducal dels Borja de Gandia per presentar les seues propostes i experiències als cinc receptius que han participat en aquest taller de treball, de la mà del Patronat de Turisme de València: DMC Spain Tours, Trovalia, Trepitjant Món, Vialco i Turiart.  
Aquestes cinc empreses han destacat durant la jornada la importància de conéixer en profunditat les característiques dels productes i ofertes turístiques que des de València Turisme i l'Ajuntament de Gandia s'estan posant en marxa durant aquesta legislatura.  
  
La diputada de Turisme de la Diputació de València, **Pilar Moncho**, ha destacat que "_el gran objectiu d'aquest tipus de tallers de treball és posar als productors valencians, i, en aquest cas de la Safor, davant dels grans comercialitzadors turístics per facilitar l'entrada dels productes turístics autòctons en els nous canals del mercat, una tasca que és molt complicat realitzar de manera individual_".  
  
Per la seua banda, el director del Patronat, **Evarist Caselles**, ha animat a tots els assistents a "_col·laborar amb l'honestedat de l'hospitalitat, una manera de ser i de treballar que ens fa únics en aquest territori_". També ha participat en l'obertura del workshop la coordinadora del Palau Ducal, Balbina Sendra, i el president de la Mancomunitat de la Safor, Tomàs Ferrandis.  
  
El Patronat de Turisme ha disposat cinc punts de reunió al Saló de Corones del Palau Ducal perquè, al llarg del matí, les empreses pogueren presentar els seus productes.

[Twittear](https://twitter.com/share)